പാറന്പുഴ തടി ഡിപ്പോ ഇനി സംരക്ഷിത വനമേഖല കോട്ടയം: പ്രകൃതിരമണീയമായതും മീനച്ചിലാറിനോടു ചേര്ന്നുള്ളതുമായ പാറന്പുഴ തടി ഡിപ്പോ ഇനി സംരക്ഷിത വനമേഖല. ജില്ലയിലെ സര്ക്കാര് അംഗീകൃത തടി ഡിപ്പോയായ പാറന്പുഴ തടി ഡിപ്പോ ഉള്ക്കൊള്ളുന്ന 3.75 ഹെക്ടര് ഭൂമിയാണ് സംരക്ഷിത വനമായി പ്രഖ്യാപിച്ച് വിജ്ഞാപനമായത്. കോട്ടയം മുനിസിപ്പാലിറ്റിയിലെ പെരുന്പായിക്കാട് വില്ലേജിലെ ബ്ലോക്ക് നന്പര് 25, സര്വേ നന്പര് 172 ലെ 3.7550 ഹെക്ടര് ഭൂമിയാണ് പാറന്പുഴ ഡിപ്പോ സെഷന് നാലു പ്രകാരം സംരക്ഷിത വനമായി പ്രഖ്യാപിച്ചത്. വനംവകുപ്പിന്റെ ഉടമസ്ഥതയിലുള്ള സ്ഥലമാണിത്. കേരള വനനിയമപ്രകാരം അന്തിമ വിജ്ഞാപനം പുറപ്പെടുവിക്കുന്നതിനായി പ്രിന്സിപ്പല് ചീഫ് ഫോറസ്റ്റ് കണ്സര്വേറ്റര് ജില്ലാ കളക്ടര്ക്ക് കത്തു കൈമാറി. നൂറു വര്ഷം മുന്പ് തിരുവിതാംകൂര് രാജവംശത്തിന്റെ ഭാഗമായിട്ടാണു മീനച്ചിലാറിന്റെ തീരത്ത് തടി ഡിപ്പോ തുടങ്ങിയത്. തെക്കുംകൂര് രാജവംശത്തിന്റെ കൈവശത്തിലുണ്ടായിരുന്ന ഭൂമിയായിരുന്നു. 1998ലാണ് കോട്ടയം ടിംബര് സെയില് ഡിവിഷന്റെ ഓഫീസോടു കൂടി സര്ക്കാര് അംഗീകൃത തടി ഡിപ്പോയായി മാറുന്നത്. ഡിപ്പോ കോന്പൗണ്ടില് വനംവകുപ്പിന്റെ ഹൈറേഞ്ച് സര്ക്കിള് ചീഫ് ഫോറസ്റ്റ് കണ്സര്വേറ്റര്, വന്യജീവി വകുപ്പിന്റെ ഫീല്ഡ് ലൈഫ് പ്രോജക്ട് ഓഫീസ്, ഇന്വെസ്റ്റിഗേഷന് ആന്ഡ് ഇവാലുവേഷന് ഓഫീസ്, സോഷ്യല് ഫോറസ്ട്രി ജില്ലാ ഓഫീസ്, ടിംബര് ആന്ഡ് സെയില്സ് ജില്ലാ ഓഫീസ്, സോഷ്യല് ഫോറസ്റ്റ് റേഞ്ച് ഓഫീസ്, സ്പെഷല് ഇന്വെസ്റ്റിഗേഷന് ആന്ഡ് പ്രൊട്ടക്ഷന് ഓഫീസ് തുടങ്ങിയ ഓഫീസുകളും പ്രവര്ത്തിക്കുന്നു. വനംവകുപ്പിന്റെ സ്റ്റാഫ് ക്വാര്ട്ടേഴ്സുമുണ്ട്. സംരക്ഷിത വനമേഖലയായി പ്രഖ്യാപിച്ചതോടെ പ്രദേശത്ത് വനനിയമങ്ങള് ബാധകമാണ്. എരുമേലി റേഞ്ചിന്റെ കീഴിലാണ് നിലവില് പാറന്പുഴ ഫോറസ്റ്റ് ഓഫീസ്. പാറന്പുഴ തടി ഡിപ്പോ പണ്ടു മുതലേ ഏറെ പ്രസിദ്ധമാണ്. വനത്തില്നിന്നു കിട്ടുന്ന തേക്ക്, ഈട്ടി, തേയാന്പ്, മരുതി, ആഞ്ഞിലി തുടങ്ങിയ തടികളുടെ ഓണ്ലൈന് ലേല വില്പനയാണു പ്രധാനമായും ഡിപ്പോയില് നടക്കുന്നത്. കൂടാതെ തേക്ക് ഉള്പ്പെടെയുള്ള വനമരങ്ങളുടെ ചില്ലറ വില്പനയുമുണ്ട്. ധാരാളം മഴമരങ്ങളും ആറ്റുവഞ്ചികളുമുള്ള മീനച്ചിലാറിന്റെ തീരത്തോടു ചേര്ന്നുള്ള ഈ സ്ഥലം പ്രകൃതി രമണീയവുമാണ്. കുമാരനല്ലൂര് ക്ഷേത്രത്തിലെ ഉത്സവത്തോടനുബന്ധിച്ചുള്ള ആറാട്ട്, തടി ഡിപ്പോയോടു ചേര്ന്നുള്ള കടവിലാണ് നടക്കുന്നത്.